Τα ραβιόλια που λάτρευε ο Αλέκος Αλεξανδράκης
Ραβιόλια σε σάλτσα φρέσκιας ντομάτας, από τον Βάλτερ Φανιόνι, ιδιοκτήτη του πρώτου ιταλικού στο Κολωνάκι. Ο θαμώνας του μαγαζιού Αλέκος Αλεξανδράκης τα λάτρευε!
250 γρ. ραβιόλια με γέμιση της αρεσκείας μας, 20 γρ. αποξηραμένα βασιλομανίταρα (πορτσίνι), 2-3 κουτ. σούπας ελαιόλαδο, 1 κιτρινόφλουδο ή λευκόφλουδο κρεμμύδι, ψιλοκομμένο, 1 κονσέρβα (420 γρ.) ντοματάκια κονκασέ, στραγγισμένα (ή 5 ώριμες μέτριες ντομάτες, στην εποχή τους, καθαρισμένες, ψιλοκομμένες και στραγγισμένες), αλάτι, 80 γρ. τριμμένη παρμεζάνα + λίγη επιπλέον, αν φτιάξουμε το καλαθάκι παρμεζάνας
Βάζουμε τα μανιτάρια να μουλιάσουν σε 1 φλιτζ. τσαγιού ζεστό νερό για περίπου 30 λεπτά, μέχρι να μαλακώσουν.Βράζουμε τα ραβιόλια σε μπόλικο αλατισμένο νερό σύμφωνα με τις οδηγίες της συσκευασίας τους, τα στραγγίζουμε και τα αφήνουμε στην άκρη.Σε μεγάλο αντικολλητικό τηγάνι ζεσταίνουμε το ελαιόλαδο και σοτάρουμε το κρεμμύδι σε μέτρια φωτιά, μέχρι να ξανθύνει ελαφρά. Ρίχνουμε το κονκασέ, αλατίζουμε και σιγομαγειρεύουμε τη σάλτσα για 15 λεπτά.Τα τελευταία 5 λεπτά προσθέτουμε τα μανιτάρια στη σάλτσα μαζί με λίγο από το υγρό όπου έχουν μουλιάσει.Ρίχνουμε και τα ραβιόλια μέσα στη σάλτσα, μαζί με τη μετρημένη τριμμένη παρμεζάνα, και ανακατεύουμε καλά. Σερβίρουμε αμέσως.Αν θέλουμε, σερβίρουμε τα ραβιόλια μέσα σε ένα καλαθάκι παρμεζάνας, που ετοιμάζουμε απλώνοντας στον πάτο ενός καυτού αντικολλητικού τηγανιού τριμμένη παρμεζάνα, έτσι ώστε να δημιουργηθεί μια λεπτή στρώση. Ψήνουμε σε σχετικά δυνατή φωτιά μέχρι το τυρί να λιώσει και να αρχίσει να ξανθαίνει. Μόλις ξανθύνει και γίνει σαν κρέπα, τη μεταφέρουμε σε ένα αναποδογυρισμένο μπολ και την αφήνουμε να κρυώσει, να σκληρύνει και να γίνει σαν καλαθάκι. Μόλις στερεοποιηθεί, είναι έτοιμη να τη χρησιμοποιήσουμε. Προσοχή όμως, μόλις σερβίρουμε μέσα τα ζυμαρικά, θα αρχίσει να μαλακώνει, γι’ αυτό πρέπει να τη χρησιμοποιήσουμε την τελευταία στιγμή, δηλαδή αμέσως πριν από το σερβίρισμα.
Μανιτάρια,Ντομάτα